KIRJALLINEN KYSYMYS E-3591/01 esittäjä(t): Ilda Figueiredo (GUE/NGL) komissiolle. Luís Elvas ja Portugalin tekstiili- ja vaatetusala.



Virallinen lehti nro 277 E , 14/11/2002 s. 0010 - 0011



KIRJALLINEN KYSYMYS E-3591/01 esittäjä(t): Ilda Figueiredo (GUE/NGL) komissiolle (8. tammikuuta 2002) Aihe: Luís Elvas ja Portugalin tekstiili- ja vaatetusala Portugalin sisämaassa Belmontessa sijaitseva yritys Luís Elvas, LDA (Confecções Montebela) on suurissa vaikeuksissa. Belmonten alueella työllisyys on huono, myös teollisuudessa. Tällä hetkellä yritys työllistää 200 työntekijää, mutta aiemmin heitä oli vielä noin 300. Noin viisi vuotta sitten yritys teki huomattavan investoinnin, minkä jälkeen se ajautui vaikeuksiin, kun siltä jäi saamatta yhteensä 150 miljoonan escudon velkasaamiset ranskalaisilta ja brittiläisiltä asiakasyrityksiltä, jotka olivat menneet konkurssiin. Tekstiili- ja vaatetusalan nykyiset kilpailuvaikeudet kolmansien maiden kanssa vakavoittavat tilannetta ja kyseenalaistavat yrityksen toiminnan jatkumisen, mikä vaikuttaa työllisyyteen naisvaltaisella tekstiilialalla ja Portugalin sisämaassa sijaitsevan kyseisen alueen kehitykseen. Voiko komissio kertoa - mitä yhteisön tukia on myönnetty Luís Elvas -yritykselle? - mitä tukia suunnitellaan tekstiili- ja vaatetusalan yrityksille, joita koskevat Euroopan unionin ja kolmansien maiden väliset bilateraalisopimukset? - millä tavoin aiotaan tukea pieniä ja keskisuuria yrityksiä, jotka eivät saa velkasaamisiaan toisista Euroopan unionin jäsenmaista, erityisesti sellaisilla herkillä aloilla kuin valmisvaateteollisuus? Michel Barnier'n komission puolesta antamatäydentävä vastaus (8. toukokuuta 2002) Unioni myöntää yrityksille yhteisrahoitusta rakennerahastoista ja koheesiorahastosta koulutuksen, innovaatiotoiminnan ja tutkimuksen alan hankkeisiin. Komissio korostaa kuitenkin, että jäsenvaltiot vastaavat hankkeiden valinnasta. Portugalin viranomaisten toimittamien tietojen mukaan Luís Elvas (LDA) -yritykselle ei ole myönnetty yhteisrahoitusta kyseisistä rahastoista. Komissio korostaa kuitenkin pyrkivänsä kolmansien maiden kanssa käytävien tekstiilialan neuvottelujen yhteydessä siihen, että näiden maiden markkinoiden avautuminen ja komission kyseisille maille kaavailemat myönnytykset ovat keskenään tasapainossa. Näin komissio varmistaa, että EU:n markkinoiden avautumiseen yhdistyvät näissä kolmansissa maissa avautuvat markkinamahdollisuudet. Maailman kauppajärjestön (WTO) säännöt vaativat tekstiili- ja vaatetusalan avaamista ajanjaksolla 19952004. Unioni etenee kuitenkin asteittain näiltä osin tekemissään päätöksissä helpottaakseen avoimeen tuontijärjestelmään siirtymistä. Yrityksille tai yksittäiselle alalle myönnettävä erillinen tuki on komission mielestä tästä syystä perusteeton edellä mainittujen sopimusten nojalla. Rakennerahastojen yhteisrahoittamiin ohjelmiin myönnetyt yhteisön määrärahat voidaan kuitenkin ohjata alueiden kilpailukyvyn ja työpaikkojen luomisen edistämiseen. Kaikki Portugalin alueet täyttävät rakennerahastojen tukikelpoisuusvaatimukset meneillään olevalla ohjelmakaudella 20002006. Tämän vuoksi yhteisö ei myöskään aio tukea taloudellisesti yrityksiä, joilla on velkasaatavia muissa unionin jäsenvaltioissa toimivilta yrityksiltä. Sitä vastoin tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla 22. joulukuuta 2000 annetun neuvoston asetuksen (EY) N:o 44/2001(1) tultua 1. maaliskuuta 2002 voimaan käyttöön on tullut entistä nopeampi ja osittain automaattinen menettely, jonka ansiosta jäsenvaltioissa on voitu nopeuttaa saatavien perintää muihin jäsenvaltioihin sijoittautuneilta yrityksiltä. Asetuksella yksinkertaistetaan ja nopeutetaan siviili- ja kauppaoikeuden alan päätösten täytäntöönpanomenettelyjä jäsenvaltioissa sisämarkkinoiden häiriöttömän toiminnan varmistamiseksi. Jäsenvaltiossa annettu tuomio siis tunnustetaan vaatimatta minkään erityisen menettelyn noudattamista, paitsi jos kysymys tuomion tunnustamisesta on riidan kohteena. Tämä keventää ja tehostaa merkittävästi menettelyä, jolla jäsenvaltiossa pannaan täytäntöön toisessa jäsenvaltiossa annettu tuomio. Komissio myös viimeistelee parhaillaan ehdotusta riitauttamattomia vaateita koskevan eurooppalaisen täytäntöönpanomääräyksen käytäntöönotosta. Ehdotuksella poistetaan eksekvatuurimenettely (täytäntöönpanokelpoiseksi julistamiseen johtava menettely) riidattomilta vaateilta. (1) EYVL L 12, 16.1.2001.